
שינויים בתקציב לשנת 2011

היו"ר משה גפני:


אנחנו עוברים לסעיף הבא בסדר היום, הסעיף האחרון לגבי שינויים בתקציב לשנת 2011. לאשר לו את ההעברה האחרונה בחוברת. מנהל שירות התעסוקה מבקש היות שהוא נוסע לתל-אביב להרמת כוסית שנאשר לו את ההעברה האחרונה בחוברת, מס' 526. מה זה?

יוסי פרחי:


תוספות לתקציב הקשיח של השירות. 

היו"ר משה גפני:


מה זה "קשיח"? מה זה הכסף הזה? 

יוסי פרחי:

אני אראה לך.

היו"ר משה גפני:

מה אתה מראה לי? יש פה חברי ועדה, אני רק אצבע אחת. 

יוסי פרחי:

בסיס התקציב של שירות התעסוקה הוא נמוך מאוד מלכתחילה. כל שנה אני רץ על ארבע כדי שייתנו לי את מה שאני באמת צריך - -

היו"ר משה גפני:

למה אתה צריך?

יוסי פרחי:

לארנונה, מים, חשמל, משכורות – הדברים השוטפים.

היו"ר משה גפני:

תאמין לי, מדינת פרטאץ'. 

יוסי פרחי:

נכון.

היו"ר משה גפני:

מה "נכון"?


מי אחראי על זה במשרד האוצר? מה זה הדבר הזה? אתה יודע, אני אפסיק לאשר את זה. זה לעשות צחוק.

יוסי פרחי:

אתה רואה- - 

היו"ר משה גפני:

מה אני רואה? דבר אחד למדתי בבית הספר של החינוך העצמאי – צבעים. באחוזים אני לא יודע. תראה ב-2010 על האדום ותסתכל על הכחול.

יוסי פרחי:

את זה אישרת לי ואת זה אישרת לי. זה בסיס התקציב שלי.

היו"ר משה גפני:

היה אסור לי לאשר. 

יוסי פרחי:

אדרבה, בגלל זה אני מבקש עכשיו שינוי לשנה הבאה שיגדילו לי את בסיס התקציב למה שמגיע לי באמת. 

היו"ר משה גפני:

למה זה לא בבסיס התקציב?

יוסי פרחי:

לא יודע. עכשיו אני צריך לחיות – זה חשמל, מים - -

היו"ר משה גפני:

מי הרפרנט פה של זה? שטיינמץ, למה זה ככה בשירות התעסוקה? 

יוסי פרחי:

הוא לא יודע.

קריאה:

בדרך כלל בסיס התקציב שלהם נמוך.

היו"ר משה גפני:

למה? מה זה? זה תמיכות? מה זה? 

יוסי פרחי:

הם בנו על ויסקונסין שייסגר.

היו"ר משה גפני:

יש לך הסבר, שי?

שי חרמש:

אפילו אני לא מבין. אבל אני לא רוצה לעצור את פרחי. אני אגיד לך למה – הוא הולך להרים כוסית. הייתי בהרמות כוסיות – הוא גם תוקע בשופר. 

היו"ר משה גפני:


אז הוא תוקע בשופר, נו, אז מה?

שי חרמש:

 תשחרר אותו, זה הכול.

היו"ר משה גפני:

מי בעד אישור ההעברה? מי נגד? מי נמנע?

הצבעה

בעד ההעברה – רוב

נגד – אין

נמנעים – אין

ההעברה אושרה

היו"ר משה גפני:

השינוי אושר. 


אני לא מבין את הדבר הזה. אתה משאיר לי את זה.

יוסי פרחי:

כן, אני גם אכתוב מכתב על זה.

היו"ר משה גפני:

אתה יודע מה, תצרף לי.

יוסי פרחי:

מאה אחוז, אני אכתוב מכתב ואצרף.

היו"ר משה גפני:


מה שביקשתי בישיבה הקודמת ולא הגיע – נדלג עליו. 


מס' פנייה לוועדה 460, 461 – ביקשנו פירוט של הרשויות עם תוכניות ההבראה. קיבלנו אותם? 

אורלי דוידיאן:


אני אורלי דוידיאן, רכזת אקלים וסביבה בחשב הכללי. אני הבנתי מיונתן שאתם מעוניינים לדעת את רשימת הרשויות מסורבות האשראי אז הבאתי את זה איתי. זה לא רק בית שאן זה בקה-ג'ת, בית שאן, בסמת-טבעון, דלית-אל-כרמל, עוספיה וראמה.  

ציון פיניאן:


 איפה מגלי, שיידע שזה היישובים שלו.

שי חרמש:


אני רוצה לחזור ולהעיר – המימון בא מהלוואות רכישת דירות. בשם כל האופוזיציה בכנסת אני הולך להצביע נגד רק בגלל מקור המימון לא מכיוון שאני לא רוצה לסייע לדלית-אל-כרמל. 

ציון פיניאן:


אבל לא ניצלו את מקור המימון. 

שי חרמש:


למה לא ניצלו אותו? 

ציון פיניאן:


אולי אין בקשות?

שי חרמש:

 לא, כי ב-4.5%  - - -

היו"ר משה גפני:

בסדר, גמרנו, מה לעשות. 

שי חרמש:

 ציון,  - - -

היו"ר משה גפני:

שי, אתה צודק, אין לנו ברירה מכיוון שאם אנחנו לא מעבירים את זה הם לא יקבלו. 

ציון פיניאן:


אלה רשויות שאין להם משכורת אחת.

היו"ר משה גפני:

לא משנה מה הסיבה, לא נוצל. 

אורלי דוידיאן:

אני לא באה מאגף תקציבים, היה צריך להיות פה נציג אגף תקציבים. מה שיקרה שאם הכסף הזה לא יעבור אנחנו לא נעביר את הכספים האלה לרשויות.

היו"ר משה גפני:

נכון. לפני החג.

אורלי דוידיאן:

המקור לא מעניין אותי. 

היו"ר משה גפני:


מי בעד אישור הפניות? מי נגד? מי נמנע?

זהבה גלאון:


 אני נגד.

שי חרמש:

 הנה, השגתי את התמיכה. 

היו"ר משה גפני:
הצבעה

בעד אישור הפניות – 3

 נגד – 2

נמנעים – אין

הפניות אושרו

היו"ר משה גפני:

הפניות אושרו. 


פניות מס' 465-462. 

שי חרמש:


גפני, אני מאוד מבקש, כמו שהבטחת בישיבה הקודמת, לפי בקשה של זהבה, תיזום דיון על נושא עלויות מימון הלוואות השיכון. 

ציון פיניאן:


 למה לא? בסדר. 

שי חרמש:

 ב-4% אפשר מילה אחת. 

ציון פיניאן:


 בסדר, אבל אי אפשר לתקוע רשויות בבת אחת.

שי חרמש:

 זה לא בשביל להכעיס. 

היו"ר משה גפני:


462-465 – יש תשובות לעניין הזה? אין תשובות. הלאה. 


466 – אני רוצה לדעת בנושא של גמלאי המשטרה. אפשר לקבל תשובה? אין. דיבר איתי מנכ"ל המשרד לביטחון הפנים – הוא אומר שהוא עוסק בעניין הזה. בסדר, אני רוצה תשובה. 

473- את זה ביקשנו בפעם הקודמת. אני ביקשתי את הקריטריונים – איך מפקחים עליהם? 

דרורית שטיינמיץ:


על בגין-רבין?

היו"ר משה גפני:


כן. 

דרורית שטיינמץ:

יש הדירקטוריון - -

היו"ר משה גפני:

אני יכול לקבל בכתב איך מפקחים? 

דרורית שטיינמץ:

ודאי.

היו"ר משה גפני:

בסדר, אז כשאני אקבל את זה אני אעביר. אבל אני מבקש את זה בכתב. אני רוצה לדעת איך מפקחים. את יודע גם למה אני מבקש את זה. אני לא מבין למה עד עכשיו לא קיבלתי את זה בכתב, הרי אפשר לעשות את זה בשעה. 

דרורית שטיינמץ:

לא נאמר לנו שאתם רוצים את זה בכתב. אנחנו נעביר את זה עוד היום. 

שי חרמש:


גפני, היות שאתה דוחה את זה תפריד בין סעיף 1 לבין סעיף 2. אין שום קשר בין טיסות ראש הממשלה לבין מרכז בגין. 

היו"ר משה גפני:


אבל אי אפשר להפריד. 


מתי אני אקבל את זה?

דרורית שטיינמץ:

היום אתה תקבל מכתב מסודר.

היו"ר משה גפני:

בכתב, במדויק. 

דרורית שטיינמץ:

בוודאי. 

היו"ר משה גפני:


מס' פנייה לוועדה 473 – מי בעד? מי נגד? מי נמנע?

הצבעה

בעד הפנייה – רוב

נגד – אין

נמנעים – אין

הפניה אושרה

היו"ר משה גפני:

הפנייה אושרה. אני מבקש על זה רביזיה עד שאת מעבירה לי בכתב. לי. 

דרורית שטיינמץ:

בסדר גמור.

שי חרמש:


אז אני רוצה מבקש רביזיה על ההפרדה של שני הסעיפים. 

היו"ר משה גפני:

אתה יכול להגיש רביזיה, אבל אתה רוצה שאני אצביע על רביזיה? אי אפשר להפריד את שני הסעיפים, אתה יודע את זה. 

ציון פיניאן:


 לא, אי אפשר.

היו"ר משה גפני:

אי אפשר, הלוואי שהיה אפשר, הייתי מפריד פה עוד הרבה דברים. 

היו"ר משה גפני:


480-481 – תקציב הביטחון. בבקשה. 

דניאלה פרקש:


הפנייה נועדה להעביר 55 מיליון שקל ממשרד האוצר למשרד הביטחון בהתאם לסיכומים בין המשרדים.

זהבה גלאון:


 לאיזה צורך, אדוני?

היו"ר משה גפני:

לצורך הביטחון.

זהבה גלאון:


 אני הבנתי. ביטחון זאת מילה גדולה.

דניאלה פרקש:

בעיקר לעדכוני שכר וגמלאות. 

ציון פיניאן:


הסברים יינתנו בוועדה המשותפת, חברת הכנסת גלאון. 

היו"ר משה גפני:


צריך לאשר את זה, זהבה. 

זהבה גלאון:


 בסדר, אני לא אתנגד.

היו"ר משה גפני:

מי בעד אישור הפניות? מי נגד? מי נמנע?

הצבעה

בעד הפניות – רוב

נגד – אין

נמנעים – אין

הפניות אושרו

היו"ר משה גפני:

אין מתנגדים, אין נמנעים – הפניות אושרו. 


פניות מס' 505-504 – טרכטנברג. אמרתי בישיבה הקודמת: נפגשתי עם פרופ' טרכטנברג ביום חמישי ושוחחנו על פעילות הוועדה. סיכמתי איתו שהוא יופיע בפני ועדת הכספים כמו שביקשו פה נציגי האופוזיציה, אבל אני הצטרפתי לבקשה הזאת. הם מסיימים את העבודה, והוא יופיע בפני הוועדה ברגע שנזמין אותו לאחר אישור הפנייה. הוא אומר שזה עובר דרך הות"ת מכיוון שהתקצוב של הוועדה הוא על-ידי הות"ת. 

שי חרמש:


זאת לא הבעיה.

היו"ר משה גפני:


אני אגיד לכם את האמת – הוא אדם נחמד, אני ידעתי את זה קודם. הוא גם הסכים עם כל מה שאמרתי, ואני אמרתי את כל מה שהוועדה אמרה כל הזמן. זה גם לא רלוונטי מה שהוא ימליץ כי בסופו של דבר אנחנו נצטרך להחליט. אז צריך לאשר את הבורקס של טרכטנברג. 

שי חרמש:


אפשר יהיה לאשר 10% מהבורקס עם 10% מהרכב הוועדה. לא צריך 34 אנשים אוכלי בורקס - -

היו"ר משה גפני:

אני בעד. הבעיה היא שאי אפשר להפריד את הבורקס. 

שי חרמש:

 היות שיש 34 אוכלי בורקס אני רוצה 10% בלבד, שיהיו שלושה אנשים. כי את אותן המלצות היו יכולים להביא שלושה אנשים. 

ציון פיניאן:


אני יודע ש-34 אנשים זה הרבה יותר טוב מחמישה ראשים. 

שי חרמש:


ציון, אתה יודע שאני צודק. האופוזיציה תצביע נגד בטענה שהוועדה גדולה מדי. לא צריך היה 34 איש – אפשר היה שלושה אנשים. 

זהבה גלאון:


- - -

שי חרמש:

 זהבה? זהבה?

היו"ר משה גפני:

היה נשמע צליל של איום. 

דרורית שטיינמץ:

חשוב לי לציין שעיקר התקציב שאנחנו מבקשים להעביר לוועדת טרכטנברג הוא לא בעבור - -

היו"ר משה גפני:

בורקס.

 דרורית שטיינמץ:

בדיוק. אלא זה עבור פעילות הסברה בעיקר בבלוגים באינטרנט והעסקת אנשים כדי לראות את תגובות הציבור ולהגיב אליהן. זה עיקר הכסף. 

שי חרמש:


זה לא קשור לגודל הוועדה? 

דרורית שטיינמץ:

לא. ממש לא. 

ליה שמטוב:

 עוד מישהו עושה את העבודה? 

שי חרמש:


אני משנה את דעתי.

ליה שמטוב:

 אולי יש כפל - - -

דרורית שטיינמץ:

ממש לא.

היו"ר משה גפני:

מה אתם עושים עם הכסף? לא הבנתי.

דרורית שטיינמץ:

אנחנו מעסיקים אנשי אינטרנט כדי שיבדקו ויעקבו אחר הפעילות של הציבור, תגובות הציבור, הערות הציבור. הם משיבים ומסבירים ואוספים את כל המידע הזה עבור הוועדה.

היו"ר משה גפני:

ומי משלם לוועדה את הוצאות הכיבוד?

דרורית שטיינמץ:

זה חלק קטן מאוד מהתקציב הזה. 

שי חרמש:

 אז בואי נוריד 10%, ואני חותם על היתר. 

דרורית שטיינמץ:

עיקר התקציב הוא עבור פעילות באינטרנט. 

זהבה גלאון:


אני רוצה לשאול שאלה, אדוני היושב ראש. 

היו"ר משה גפני:

בבקשה, חברת הכנסת זהבה גלאון.

זהבה גלאון:


אומרת הנציגה שעיקר הפעילות היא באינטרנט, ואני קראתי לפני כמה ימים שלשכת ראש הממשלה מפעילה טוקבקיסטים לתמיכה בפעילות ועדת טרכטנברג - -

שי חרמש:

 זה בהתנדבות.

זהבה גלאון:


 אה, זה בהתנדבות?

ציון פיניאן:


זה לא התקציב הזה. 

דרורית שטיינמץ:

ממש לא.

היו"ר משה גפני:

שמה?

ציון פיניאן:


 שראש הממשלה מפעיל מתוך הלשכה טוקבקיסטים שיתמכו במדיניות. 

שי חרמש:

 אבל זה לא חלק מה-700 אלף. 

ציון פיניאן:

הכול הוכחש.

דרורית שטיינמץ:

700 אלף זה עבור הקלטות הישיבות, עבור התמלול, ההקלדה.

היו"ר משה גפני:

למה זה הולך דרך הות"ת?

דרורית שטיינמץ:

מכיוון שטרכטנברג הוא יושב ראש הות"ת, והוא בעצם מפעיל את כל המערך הזה משם. 

שי חרמש:


יש לך בעיה עם זה? 

הם יושבים בון-ליר, מה הבעיה? 

היו"ר משה גפני:


אני מציע לא לשחק בקטנות. לי יש עמדה לגבי ועדת טרכטנברג, ואני אמרתי אותה ואני מביע אותה מעל כל במה: אני לא חושב שהוועדה הזאת תביא חידושים עצומים. אנחנו יודעים בדיוק את הבעיות. בלאו הכי אם מה שהיא תמליץ יהיה תואם את עמדתם של חברי הכנסת, ובעיקר של חברי ועדת הכספים – זה יאושר. אם זה לא יהיה תואם זה לא יאושר. אבל אני לא חושב שהוועדה צריכה לשחק בקטנות בעניין ההוצאות של הוועדה ומה שנלווה לעניין הזה. זה לא מכובד מבחינתנו. 

קריאה:

 שכנעת אותי. 

היו"ר משה גפני:

הוועדה ביקשה שאני אפגש איתו ושאני אבקש ממנו להופיע בפני הוועדה. את זה עשיתי. הוא מוכן לעשות את זה כשהם יסיימו את העבודה. 

מי בעד אישור הפניות? מי נגד? מי נמנע?

הצבעה

בעד הפניות – רוב

נגד – אין

נמנעים – אין

הפניות אושרו

היו"ר משה גפני:

אין מתנגדים, אין נמנעים. הפניות אושרו פה-אחד, כולל של אנשי האופוזיציה. גם חשוב שכולם יידעו שמי שמחליט בסופו של דבר אפילו על הכיבוד זאת ועדת הכספים. 

שי חרמש:

 אין בזה כיבוד.

היו"ר משה גפני:

יש בזה כיבוד, אתה לא מקשיב למה שמדברים איתך.

ציון פיניאן:


 היא אמרה – חלק קטן.

היו"ר משה גפני:

מה חשבת, שלא יהיה בכלל כיבוד? אני בעד שיהיה כיבוד. 


פניות 517-516. בבקשה, דוד שטיינמץ. 

דוד שטיינמץ:


הפנייה נועדה לתקצוב פעילות הרשות להסמכת מעבדות ולתוכנית "עתידים" לתעשייה שבה אנחנו מכשירים סטודנטים. כמו כן היא נועדה לתקצב 15 מיליון שקל להרחבת הפעילות של הקרן לעסקים קטנים. 

היו"ר משה גפני:


מי בעד אישור הפניות? מי נגד? מי נמנע?

הצבעה

בעד הפניות – רוב

נגד – אין

נמנעים – אין

הפניות אושרו

היו"ר משה גפני:

אין מתנגדים, ואין נמנעים. הפניות אושרו. 


פניות 519-518. 

מיכאל שפירא:


הפנייה נועדה לתגבור של 19 שופטים ושני רשמים לבתי המשפט ולתוספת תקציב לתשתיות המחשוב של מערכת בתי המשפט.

שי חרמש:


באיזו רמה השופטים?

מיכאל שפירא:

השופטים עדיין לא נבחרו. 

שי חרמש:

 בשלום? במחוזי? 

מיכאל שפירא:

גם וגם. אני יכול להגיד לך לגבי אחד מהם שהוא שופט בית המשפט לעניינים מקומיים בירושלים. לגבי כל השאר – ברגע שהם ייבחרו הם יוקצו. 

היו"ר משה גפני:


זה עדיין לא הסתיים. 

לא הבנתי, למה צריך פנייה לתוספת של שופטים?

מיכאל שפירא:

מכיוון שמדובר בהקדמה של שופטים שהיינו אמורים לקבל ב-2013-2012. הגענו להסכמה עם אגף תקציבים ש-14 שופטים מ-2012 יוקדמו ל-2011, ועוד 6 שופטים מ-2013 יוקדמו - -

היו"ר משה גפני:


אני ביקשתי גם שיקדימו דיינים, למה לא הקדימו? 

מיכאל שפירא:

אינני יודע, אני מהנהלת בתי המשפט, אני לא מכיר את הנושא של הדיינים. 

היו"ר משה גפני:

אני לא רוצה לאשר את זה. 

שי חרמש:


למה?

היו"ר משה גפני:


כי אני לא רוצה. יש לי פגישה עם ראש הממשלה על זה. יושב שר המשפטים ולא מאשר דיינים. אמרו שיביאו את הדיינים למשרד המשפטים כי אז הכול יהיה בסדר. 

שי חרמש:


גפני, ובינתיים לא יהיו שופטים?

היו"ר משה גפני:


שיהיה. 

שי חרמש:

 לא חראם?

היו"ר משה גפני:

לא חראם שאין דיינים, ואנשים מחכים? 

שי חרמש:

 אני אעזור לך להביא גם דיינים. 

היו"ר משה גפני:

בסדר, לישיבה הבאה. ששר המשפטים יחליט. אני קבעתי פגישה עם ראש הממשלה על זה. 


מה השם שלך? אני לא שמעתי.

מיכאל שפירא:

מיכאל שפירא מהנהלת בתי המשפט.

היו"ר משה גפני:

טוב, אני אדבר גם עם משה גל היום. 


פניות מס' 525-520. 

אפרת תבור:


שלום, אני תקציבאית משרד האוצר. הפנייה נועדה לתגבור תקציב משרד האוצר בכ-4.7 מיליון שקל. מרבית התגבור הוא הסטה של עודפים מתקנות פש"חיות מסעיפים 13 ו-55 לתקציב הרגיל; תקצוב של כ-1 מיליון שקל עבור העסקת יועצים במשק האנרגיה; תקצוב של 1 מיליון שקל בגין ייעוץ לבחינת הסכמי עבודה של מערך הכבאות - -

היו"ר משה גפני:

סליחה רגע, אתה הבן של יפה שפירא?

מיכאל שפירא:

נכון.

שי חרמש:


אז קודם כול תחזיר את ההצבעה עכשיו. נראה אותך. תגיד לו, אני מתנצל.

היו"ר משה גפני:

גם קודם זה לא היה אישי.

מיכאל שפירא:

ברור.

היו"ר משה גפני:

יש לי עם הסיפור הזה עניינים, ואני באמת קבעתי פגישה עם ראש הממשלה, אני רוצה לראות מה עושים עם העניין הזה. אבל עכשיו על אחת כמה וכמה שזה לא אישי. 

מיכאל שפירא:

ברור לי לגמרי. 

היו"ר משה גפני:

להפך, דווקא בזה הוא צודק. הייתי יושב ראש ועדת הפנים – תשמע, היא מנהלת ועדה, אמא שלך, חבל על הזמן. באמת.

מיכאל שפירא:

אני מקווה שזה בפרוטוקול.

היו"ר משה גפני:

בפרוטוקול – שיהיה רשום. יפה שפירא. מאה אחוז. שתהיה לך שנה טובה.

שי חרמש:

 אי אפשר לקולה? משהו לקולה כרגע?

היו"ר משה גפני:

לא, אני רותח מזעם. 


אוקיי, אני מתנצל – 525-520. 

אפרת תבור:

היינו בתוספת שלושה תקנים לחשבים. זה סיכום בין המשרדים; העברת 80 אלף שקל בתקן כוח אדם מהמשרד הגנת הסביבה – זה גם בגין חשב; והסטות פנימיות שלנו במשרד האוצר. 

היו"ר משה גפני:


מי בעד אישור הפניות? מי נגד? מי נמנע? 

הצבעה

בעד הפניות – רוב

נגד – אין

נמנעים – אין

הפניות אושרו

היו"ר משה גפני:

אין מתנגדים, ואין נמנעים. הפניות אושרו. 

אפרת תבור:

תודה רבה.

ציון פיניאן:


 אני מגיש רביזיה.

היו"ר משה גפני:

חבר הכנסת ציון פיניאן מגיש רביזיה, אז לא מכניסים את זה בתוך החתימות. 


שתי הפניות האחרות שהתוספו היום: 528 – משרד הרווחה. 

רבקה לויפר:


528 זה משרד הרווחה – שינויים פנימיים בתקציב משרד הרווחה, בעיקר להפעלת קו חירום, למענקים לעיוורים, דמי ליווי - -

ציון פיניאן:


 מה עם העזרה לחגים?

רבקה לויפר:

איזו עזרה?

ציון פיניאן:


 דיברה בישיבה הקודמת. 

היו"ר משה גפני:


כן, שזה קוצץ.

רבקה לויפר:

אני לא קיבלתי פנייה כזאת.

היו"ר משה גפני:

חברת הכנסת רוחמה אברהם העלתה את זה, ואחרי זה דיברנו על כך שהסיוע של משרד הרווחה לעמותות שמסייעות לפני החגים פחת באופן דרמטי.

רבקה לויפר:

יש קמחא דפסחא לפני פסח - -

היו"ר משה גפני:

לא קמחא דפסחא. 

ציון פיניאן:


 אושר 200 מיליון, אבל לא - -

רבקה לויפר:

היה הסכם של עמותות במשבר בעקבות המשבר העולמי. זאת הייתה החלטת ממשלה שנגעה לשנים 2010-2009 לשנתיים בלבד. זה היה הסכם לשנתיים. 

ציון פיניאן:


 מה עם השנה, אין כלום?

רבקה לויפר:

לא היה הסכם כזה. החלטת ממשלה הייתה לשנתיים. זה מה שאני מכירה. 

היו"ר משה גפני:


זה ל-2010-2009, ומה נעשה ב-2011?

רבקה לויפר:

אני לא הייתי בדיון, אבל אם מדובר על זה היה מדובר על סיוע ממשלתי לעמותות שנפגעו בשל המשבר הכלכלי. 

היו"ר משה גפני:


בישיבה הקודמת ביקשנו לפנות למשרד הרווחה. אם אפשר, בבקשה, לפנות למשרד הרווחה, גם בעקבות מה שחבר הכנסת ציון פיניאן העלה בעניין הסיוע – מה הולכים לעשות ב-2011. אני לא מתכוון שנעבור על זה לסדר היום. 

קריאה:


ב-2011?

היו"ר משה גפני:

כן, ב-2011. מה שהיא אמרה נוגע ל-2010-2009. הייתה אז תוספת של 200 מיליון, וזה צומצם באופן דרסטי. צריך פשוט לפנות לשר ולומר שזה היה כאן בדיון בוועדה. אני בעד לאשר למשרד הרווחה את מה שמבקשים. 

ציון פיניאן:


אני זוכר שלקראת פסח הייתה תוספת של 9-8 מיליון לשר ורואים את זה פה. 

היו"ר משה גפני:


מי בעד אישור הפנייה? מי נגד? מי נמנע? 

הצבעה

בעד הפנייה – רוב

נגד – אין

נמנעים – אין

הפנייה אושרה

היו"ר משה גפני:

אין מתנגדים, אין נמנעים. הפנייה אושרה. אנחנו נפנה לשר. האמת היא שאני הייתי צריך לדבר איתו. צריך להוציא לו מכתב. אני גם אדבר איתו, אני לא הספקתי.


פנייה מס' 527 – הפנייה האחרונה בסדר היום. משרד הקליטה. 

רבקה לויפר:


גם זה שינויים פנימיים בתקציב משרד הקליטה. זה תוספת לסל קליטה, תקצוב פיצויי פרישה ובעיקר גם לתוכנית החומש לעולי אתיופיה. 

היו"ר משה גפני:


אני מבין שזה גם עבור העולים מאתיופיה. 

רבקה לויפר:

על-פי החלטת ממשלה.

היו"ר משה גפני:

"טיפול שכונתי לקליטת בני העדה האתיופית". זה תוכנית החומש?

רבקה לויפר:

כן.

היו"ר משה גפני:

מי בעד אישור הפנייה? מי נגד? מי נמנע?

הצבעה

בעד הפנייה – רוב

נגד – אין

נמנעים – אין

הפנייה אושרה

היו"ר משה גפני:

אין מתנגדים, אין נמנעים. הפנייה אושרה. תודה רבה, הישיבה נעולה, ושתהיה לכולם שנה טובה וכתיבה וחתימה טובה. תודה רבה. 
הישיבה ננעלה ב-11:30

